**Centru za socijalnu skrb Čakovec**

**Ministarstvu obrazovanja i znanosti**

**Ministarstvu za demografiju, obitelj, mlade i socijalnu politiku**

**Zaustavimo vršnjačko nasilje**

Poštovani,

kako se 20. veljače obilježava Svjetski dan socijalne pravde, a 24. veljače Dan ružičastih majica, smatram da je pravo vrijeme za to da Vam skrenem pozornost na važnost osiguranja djece i mladih u Republici Hrvatskoj od vršnjačkoga nasilja.

Činjenica je da se neka djeca u školskoj dobi nađu u drugačijim i opasnim uvjetima. Živimo u društvu u kojemu se često tolerira i potiče na nasilje, a većina ljudi na to gleda kao na dječju svađu. Smatram da bi o ovim temama trebalo više govoriti, kako u školi tako i u široj javnosti. Svakom bi čovjeku trebalo približiti svijest o važnosti i negativnim posljedicama fizičkoga i psihičkoga nasilja. Naravno, svi odrastamo u drugačijem okruženju i naučeni smo samo na jedan način života, ali umjesto negativnih i burnih reakcija moramo pronaći drugačiji izlaz i način kako postupiti u određenoj situaciji. Svatko ima pravo živjeti u normalnome okruženju i sam izabrati put kojim će ići, ali moramo znati što je prihvatljivo, a što neprihvatljivo ponašanje u društvu. Želim da shvatite da je situacija ozbiljna, da djeca pate, a mnogi roditelji traže pomoć stručnjaka za mentalno zdravlje zbog problema koji se djeci događaju u školi. Također, želim da znate da mnogi projekti, radionice, emisije protiv nasilja ne rješavaju problem u cijelosti, već ga samo približe djeci. Smatram da bi se trebalo posvetiti svakome djetetu, da treba i popričati sa svakim djetetom koje se nalazi u nekoj za njega teškoj situaciji jer će ono lakše iznijeti svoje probleme užem krugu ljudi i s njima ih pokušati riješiti.

Stoga Vas pozivam da okupite timove stručnjaka koji će uvijek biti na raspolaganju svakom čovjeku. Ovaj sistem djeluje u mnogim zemljama, pa vjerujem da će i u našoj.

Kao društvo, moramo biti svjesni da se nasilje u bilo kojem obliku, prema nikome, ne smije i neće tolerirati.

S poštovanjem

**Zara Maček**

**učenica Osnovne škole Nedelišće**

Nedelišće, 21. veljače 2021. godine